Hallituksen esitys eduskunnalle laiksi liikenne- ja viestintävirastosta annetun lain 3 §:n ja sähköisen viestinnän palveluista annetun lain 304 §:n muuttamisesta

Esityksen pääasiallinen sisältö

Esityksessä ehdotetaan muutettavaksi liikenne- ja viestintävirastosta annettua lakia ja sähköisen viestinnän palveluista annettua lakia.

Esityksessä ehdotetaan Liikenne- ja viestintäviraston Kyberturvallisuuskeskuksen nimeämistä Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetun EU-asetuksen mukaiseksi kansalliseksi koordinointikeskukseksi. Liikenne- ja viestintäviraston Kyberturvallisuuskeskukselle tulisi kansallisena koordinointikeskuksena hoidettavaksi uusia Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetussa asetuksessa säädettyjä tehtäviä, joista on tarpeen säätää liikenne- ja viestintävirastosta annetussa laissa ja sähköisen viestinnän palveluista annetussa laissa. Osa tehtävistä olisi kokonaan uusia ja osa sellaisia, joita vastaavia tehtäviä Liikenne- ja viestintäviraston Kyberturvallisuuskeskuksessa hoidetaan jo nykyisin. Liikenne- ja viestintäviraston Kyberturvallisuuskeskukselle nimeämisen myötä tulevia uusia tehtäviä olisivat erityisesti kansallisen kyberturvallisuusyhteisön rakentamiseen ja Digitaalinen Eurooppa –ohjelmasta ja Horisontti Eurooppa –ohjelmasta kyberturvallisuuteen kohdennettavan rahoituksen kanavointiin liittyvät tehtävät.

Laki on tarkoitettu tulemaan voimaan syksyllä 2021.

—————

Sisällys

[Esityksen pääasiallinen sisältö 1](#_Toc73538199)

[PERUSTELUT 3](#_Toc73538200)

[1 Asian tausta ja valmistelu 3](#_Toc73538201)

[1.1 Tausta 3](#_Toc73538202)

[1.2 Valmistelu 3](#_Toc73538203)

[2 EU-säädöksen tavoitteet ja pääasiallinen sisältö 4](#_Toc73538204)

[3 Nykytila ja sen arviointi 4](#_Toc73538205)

[4 Ehdotukset ja niiden vaikutukset 4](#_Toc73538206)

[4.1 Keskeiset ehdotukset 4](#_Toc73538207)

[4.2 Pääasialliset vaikutukset 4](#_Toc73538208)

[4.2.1 Taloudelliset vaikutukset 4](#_Toc73538209)

[4.2.2 Vaikutukset viranomaisten toimintaan 4](#_Toc73538210)

[4.2.3 Tietoyhteiskuntavaikutukset 4](#_Toc73538211)

[5 Muut toteuttamisvaihtoehdot 4](#_Toc73538212)

[5.1 Vaihtoehdot ja niiden vaikutukset 4](#_Toc73538213)

[5.2 Muiden jäsenvaltioiden suunnittelemat tai toteuttamat keinot 4](#_Toc73538214)

[6 Lausuntopalaute 4](#_Toc73538215)

[7 Säännöskohtaiset perustelut 4](#_Toc73538216)

[8 Lakia alemman asteinen sääntely 4](#_Toc73538217)

[9 Voimaantulo 4](#_Toc73538218)

[10 Toimeenpano ja seuranta 4](#_Toc73538219)

[11 Suhde muihin esityksiin 4](#_Toc73538220)

[11.1 Esityksen riippuvuus muista esityksistä 4](#_Toc73538221)

[11.2 Suhde talousarvioesitykseen 4](#_Toc73538222)

[12 Suhde perustuslakiin ja säätämisjärjestys 4](#_Toc73538223)

[Lakiehdotukset 4](#_Toc73538224)

[Liikenne- ja viestintävirastosta annetun lain 3 §:n muuttamisesta 4](#_Toc73538225)

[sähköisen viestinnän palveluista annetun lain 304 §:n muuttamisesta 4](#_Toc73538226)

[Rinnakkaistekstit 4](#_Toc73538227)

[Liikenne- ja viestintävirastosta annetun lain 3 §:n muuttamisesta 4](#_Toc73538228)

[sähköisen viestinnän palveluista annetun lain 304 §:n muuttamisesta 4](#_Toc73538229)

PERUSTELUT

1. Asian tausta ja valmistelu
   1. Tausta

Hallituksen esityksellä pannaan kansallisesti täytäntöön Euroopan parlamentin ja neuvoston asetus Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta (jäljempänä *asetus*).

Hallituksen esityksellä ehdotetaan muutettavaksi Liikenne- ja viestintävirastosta annetun lain (935/2018) 3 §:n 1 momenttia, jossa säädetään Liikenne- ja viestintäviraston Kyberturvallisuuskeskuksen tehtävistä~~,~~ sekä lisättäväksi sähköisen viestinnän palveluista annetun lain (917/2014) 304 §:n 1 momenttiin uusi 18 kohta, jossa säädettäisiin Liikenne- ja viestintäviraston erityisistä tehtävistä. Tarkoituksena on nimetä Liikenne- ja viestintäviraston Kyberturvallisuuskeskus asetuksen mukaiseksi kansalliseksi koordinointikeskukseksi. Liikenne- ja viestintäviraston Kyberturvallisuuskeskukselle tulisi kansalliseksi koordinointikeskukseksi nimeämisen myötä uusia asetukseen perustuvia tehtäviä, joiden hoitamisesta olisi säädettävä lailla.

Esityksen tarkoituksena on osaltaan toteuttaa pääministeri Sanna Marinin hallituksen hallitusohjelman mukaisia tavoitteita, joilla panostetaan osaamisen, sivistyksen ja innovaatioiden Suomeen. Esitys toteuttaisi osaltaan myös hallitusohjelman tavoitetta, jolla panostetaan turvalliseen oikeusvaltio-Suomeen. Hallitusohjelman mukaisten tavoitteiden ohella esityksen tarkoituksena on toteuttaa Suomen kyberturvallisuusstrategiassa 2019 ja osana strategian toimeenpanoa laaditussa kyberturvallisuuden kehittämisohjelmassa asetettuja keskeisimpiä tavoitteita kybertoimintaympäristön kehittämiseksi.

* 1. Valmistelu

EU-säädöksen valmistelu

Euroopan komissio antoi 12.9.2018 ehdotuksen (COM(2018) 630 final) Euroopan parlamentin ja neuvoston asetukseksi, jolla perustettaisiin Euroopan kyberturvallisuuden teollisuus-, teknologia- ja tutkimusosaamiskeskus (jäljempänä osaamiskeskus) ja kyberturvallisuuden kansallisten koordinointikeskusten verkosto (jäljempänä verkosto). Näitä tukisi kyberturvallisuuden osaamisyhteisö. Asetusta on valmisteltu EU:ssa neuvoston horisontaalisessa kybertyöryhmässä, ja sen valmistelusta on Suomen osalta ollut päävastuussa työ- ja elinkeinoministeriö. Osaamiskeskuksen sijaintipaikaksi valikoitui 9.12.2020 järjestetyssä Coreper I –kokouksessa Romanian pääkaupunki Bukarest.

Säädöksestä laaditusta U-kirjelmästä (U 102/2018 vp) käy ilmi, että Suomi on säädöksen valmistelun aikana suhtautunut myönteisesti osaamiskeskuksen ja verkoston perustamiseen, sekä ehdotuksen yleisiin tavoitteisiin. Suomi on asetuksen valmistelun aikana pitänyt keskeisenä varmistaa, etteivät osaamiskeskuksen tai verkoston tehtävät tai toimivalta muodostuisi päällekkäisiksi olemassa olevien toimijoiden tai yhteistyöelinten kanssa.

Liikenne- ja viestintävaliokunta totesi lausunnossaan (LiVL 44/2018 vp) yhtyvänsä valtioneuvoston kantaan ja suhtautuvansa myönteisesti osaamiskeskuksen ja koordinointikeskuksen perustamiseen sekä säädösehdotuksen tavoitteisiin. Liikenne- ja viestintävaliokunta painotti lausunnossaan, että uusien organisaatiorakenteiden luomisessa on tärkeää huomioida, ettei kehittämisellä luoda päällekkäisiä toimintoja nykyisten organisaatioiden kanssa, eikä lisätä tarpeettomasti hallinnollista taakkaa. Liikenne- ja viestintävaliokunta korosti, että Kyberturvallisuuskeskuksella on tällä hetkellä jo muutoinkin selkeä lisäresursoinnin tarve, mikä on välttämätöntä huomioida, jos keskuksen tehtävät lisääntyvät ehdotuksen myötä nykyisestä.

Hallituksen esityksen valmistelu

Keväällä 2021 ministeriöiden välillä käydyissä neuvotteluissa saavutettiin yhteisymmärrys siitä, että asetuksen mukaiseksi kansalliseksi koordinointikeskukseksi soveltuisi parhaiten Liikenne- ja viestintäviraston Kyberturvallisuuskeskus. Koska kyseessä on liikenne- ja viestintäministeriön hallinnonalan virasto, on esitys valmisteltu liikenne- ja viestintäministeriössä. Valmistelussa on tehty tiivistä yhteistyötä Kyberturvallisuuskeskuksen ja työ- ja elinkeinoministeriön kanssa.

Esitystä valmisteltaessa on pyydetty lausunnot eri sidosryhmiltä. Liikenne- ja viestintäministeriö vastaanotti esityksestä yhteensä X lausuntoa. Esityksen lausuntopalautetta käsittelevässä osiossa on lueteltu lausunnonantajat ja kirjattu yleiset huomiot esitykseen saaduista lausunnoista.

1. EU-säädöksen tavoitteet ja pääasiallinen sisältö

*EU-säädöksen tavoitteet*

Asetuksella kehitetään EU:n kyberturvallisuuden strategista ja kestävää koordinaatiota. Sen keskiössä on yhteistyön kehittäminen elinkeinoelämän, kyberturvallisuusalan tutkimusyhteisöjen ja hallitusten välillä. Koordinaation ja yhteistyön kehittämiseksi perustetaan asetuksella EU –tason toimielimeksi osaamiskeskus ja sitä tukemaan kansallisten koordinointikeskusten verkosto, jonka muodostavat jäsenvaltioiden nimeämät kansalliset koordinointikeskukset. Kansalliset koordinointikeskukset puolestaan kokoavat kansallisen tason kyberturvallisuuden sidosryhmistä yhteisön, joka yhdessä osaamiskeskuksen ja verkoston kanssa muodostaa EU:n laajuisen kyberturvallisuuden osaamisyhteisön (jäljempänä osaamisyhteisö).

Osaamiskeskuksen ja verkoston perustamisen tavoitteena on edistää vahvan eurooppalaisen kyberturvallisuusekosysteemin muodostumista ja auttaa EU:ta vahvistamaan sen johtajuutta ja strategista itsenäisyyttä kyberturvallisuuden alalla. Tähän pyritään kehittämällä EU:n kyberturvallisuusalan tutkimusta sekä akateemista, yhteiskunnallista, teknologista ja teollista kapasiteettia ja valmiuksia. Kehittämistoimenpiteillä vahvistetaan digitaalisten sisämarkkinoiden turvallisuutta ja niiden luotettavuutta. Tavoite edellyttää myös tietojen luottamuksellisuuden, eheyden ja saatavuuden kehittämistä edelleen.

Osaamiskeskus ja verkosto tukevat EU:n teknologista kapasiteettia, valmiuksia ja osaamista verkko- ja tietojärjestelmien infrastruktuurin häiriönsietokyvyn ja luotettavuuden näkökulmasta. Tämä pitää sisällään kriittisen infrastruktuurin ja EU:ssa yleisesti käytettyjen laitteistojen ja ohjelmistojen häiriönsietokyvyn ja luotettavuuden.

Osaamiskeskuksen ja verkoston on tarkoitus auttaa EU:ta parantamaan sen kyberturvallisuustoimialan globaalia kilpailukykyä. Tarkoituksena on varmistaa, että EU:ssa on korkeat kyberturvallisuusstandardit. Kehittämistoimien myötä kyberturvallisuudesta muodostuisi kilpailuetu myös EU:n muille toimialoille.

Osaamiskeskuksen avulla kootaan yhteen kyberturvallisuusalan tutkimukseen, teknologiaan ja teollisuuden kehitykseen tehtäviä investointeja ja toteutetaan asiaan liittyviä hankkeita ja aloitteita. Tämä tehdään yhdessä verkoston kanssa. Osaamiskeskuksen tehtävänä on panna täytäntöön Digitaalinen Eurooppa -ohjelmaan ja Horisontti Eurooppa -ohjelmaan sisältyviä kyberturvallisuusalan toimia. Tämä pitää sisällään edellä mainituista ohjelmista kyberturvallisuuteen kohdennettavien varojen ja kyberturvallisuuteen liittyvien osien hallinnointia. Lisäksi osaamiskeskuksen tehtävänä on auttaa koordinoimaan verkostoa ja laajempaa osaamisyhteisöä kyberturvallisuusteknologiaan liittyvän agendan toteutuksessa sekä vauhdittaa EU:n, jäsenvaltioiden ja teollisuuden yhteisiä investointeja, sekä kyberturvallisuustuotteiden ja ratkaisujen käyttöönottoa.

*Kansallisen koordinointikeskuksen nimeäminen ja tehtävät*

Asetuksen 6 artikla velvoittaa jäsenvaltiot kansallisen koordinointikeskuksen nimeämiseen kuuden kuukauden kuluessa asetuksen voimaantulosta. Kunkin jäsenvaltion on nimettävä yksi kansallinen koordinointikeskus, joka täyttää asetuksen kriteerit kansallisena koordinointikeskuksena toimimiselle. Vaikka kansalliseksi koordinointikeskukseksi on nimettävä vain yksi taho, edellyttää asetukseen perustuvien tehtävien hoitaminen tiivistä yhteistyötä eri kansallisen tason toimijoiden välillä.

Kansallisen koordinointikeskuksen on asetuksessa vahvistettujen kriteereiden mukaan oltava julkisyhteisö tai oikeussubjekti, jonka enemmistöomistus on jäsenvaltiolla. Sen tulee hoitaa julkisia hallinnollisia tehtäviä kansallisen lainsäädännön nojalla ja sillä tulee olla kyky tukea osaamiskeskusta ja verkostoa niiden tavoitteiden toteuttamisessa. Lisäksi kansalliseksi koordinointikeskukseksi nimettävällä taholla on oltava käytössään kyberturvallisuusalan tutkimus- ja teknologista asiantuntemusta sekä valmiudet pitää yllä toimivia yhteyksiä elinkeinoelämään, julkiseen sektoriin, akateemiseen ja tutkimusyhteisöön ja kansalaisiin, sekä verkko- ja tietoturvadirektiivin ((EU) 2016/1148) mukaisesti nimettyihin viranomaisiin.

Kansallisten koordinointikeskusten tehtävistä säädetään asetuksen 7 artiklassa. Kansallisen koordinointikeskuksen tehtäviin kuuluu:

* yhteisön kansallisen tason yhteyspisteenä toimiminen osaamiskeskuksen tukemiseksi sen tavoitteiden saavuttamisessa, etenkin yhteisön kansallisten jäsenten koordinaation avulla,
* asiantuntemuksen tarjoaminen asetuksessa säädettyihin strategisiin tehtäviin, ottaen huomioon kyberturvallisuutta koskevat kansalliset ja alueelliset eri aloja koskevat haasteet,
* kansalaisyhteiskunnan, elinkeinoelämän (erityisesti start up- ja pk-yritysten), akateemisten ja tutkimusyhteisöjen sekä muiden sidosryhmien osallistumisen edistäminen rajat ylittäviin hankkeisiin ja kaikista asiaankuuluvista EU:n ohjelmista rahoitettuihin kyberturvallisuustoimiin,
* teknisen avun antaminen sidosryhmille ja niiden tukeminen osaamiskeskuksen hallinnoimien hankkeiden sovellusvaiheessa,
* synergioiden luominen kansallisten, alueellisten ja paikallisten toimien kanssa, esimerkiksi kyberturvallisuuden alan tutkimusta, kehitystä ja innovointia koskevan kansallisen politiikan ja erityisesti kansallisen kyberturvallisuusstrategian kanssa,
* erityistoimien, joihin osaamiskeskus on myöntänyt avustuksia, toteuttaminen,
* yhteistyö kansallisten viranomaisten kanssa, kun on kyse osallistumisesta kyberturvallisuuden koulutusohjelmien edistämiseen ja levittämiseen, ottaen huomioon Euroopan unionin kyberturvallisuusviraston (European Union Agency for Cybersecurity, jäljempänä ENISA) asiaankuuluvat tehtävät,
* osaamiskeskuksen, verkoston ja osaamisyhteisön työn tekeminen tunnetuksi ja niiden aikaansaamien tuloksien levittäminen,
* samaan jäsenvaltioon sijoittautuneiden toimijoiden pyyntöjen arvioiminen, kun ne haluavat liittyä osaamisyhteisöön, sekä
* asiaankuuluvien toimijoiden tukeminen ja edistäminen niiden osallistumiseksi osaamiskeskuksesta, verkostosta ja osaamisyhteisöstä seuraaviin toimiin sekä kyberturvallisuuden tutkimukseen, kehitykseen ja käyttöönottoon osallistumisen tason ja julkisen rahoitustuen määrän seuraaminen.

Jäsenvaltioiden nimeämät kansalliset koordinointikeskukset muodostavat verkoston, jonka tehtävänä on tukea osaamiskeskusta sen tehtävien toimeenpanossa. Kukin kansallinen koordinointikeskus toimii kansallisena yhteyspisteenä ja edistää kansallisten kyberturvallisuusekosysteemien kehittymistä. Kansallinen koordinointikeskus arvioi jäsenvaltionsa toimijoiden kelpoisuuttaa niiden hakeutuessa osaksi yhteisöä ja edistää niiden osallistumista osaamisyhteisön tekemään yhteistyöhön. Näin muodostuvan osaamisyhteisön tehtäviin kuuluu osaamiskeskuksen ja verkoston tukeminen niiden tehtävien ja tavoitteiden saavuttamisessa ja osallistuminen verkoston edistämien toimenpiteiden toteuttamiseen.

Liikenne- ja viestintäviraston Kyberturvallisuuskeskukselle nimeämisen myötä tulevia uusia tehtäviä olisivat erityisesti kansallisen tason kyberturvallisuusalan sidosryhmistä koottavan yhteisön rakentamiseen sekä Digitaalinen Eurooppa –ohjelmasta ja Horisontti Eurooppa –ohjelmasta kyberturvallisuuteen kohdennettavan rahoituksen kanavointiin liittyvät tehtävät. Eri toimijoiden välinen tiivis yhteistyö edesauttaa kansalliselle koordinointikeskukselle säädettyjen tehtävien hoitamista.

1. Nykytila ja sen arviointi

Suomi on tunnettu korkeasta tietoturva- ja tietosuojaosaamisestaan. Kaiken Suomesta löytyvän kyberturvallisuusosaamisen valjastaminen käyttöön on tärkeää, jotta nopeasti kehittyvässä digitaalisessa toimintaympäristössä tapahtuviin muutoksiin kyetään vastaamaan. Tämä koskee niin uusiin toimintamahdollisuuksiin tarttumista, kuin myös toimintaympäristön asettamiin uusiin haasteisiin vastaamista. Yhteiskunnan eri sektorit ovat yhä riippuvaisempia digitaalisista palveluista, jotka tarvitsevat toimiakseen luotettavia yhteyksiä ja tietojärjestelmiä. Kyberturvallisuuden merkitys palveluiden laadulle ja turvallisuudelle on perusedellytys digitaalisessa yhteiskunnassa. Suomessa onkin viime vuosina tehty ansiokkaasti töitä kyberturvallisuuden vahvistamiseksi.

Suomen kyberturvallisuusstrategiassa 2019 asetetaan keskeisimmät tavoitteet kybertoimintaympäristön kehittämiseksi ja siihen liittyvien elintärkeiden toimintojen turvaamiseksi. Kyberstrategian seurauksena liikenne- ja viestintäministeriössä on laadittu vuonna 2020 aloittaneen kyberturvallisuusjohtajan johdolla kyberturvallisuuden kehittämisohjelma. Tulevan kyberturvallisuuden kehittämisohjelman on tarkoitus ohjata kyberturvallisuuden pitkän tähtäimen kehitystä. Sen keskiössä ovat muun muassa kyberosaamisen parantaminen, toimenpiteet kotimaisen kyberturvateollisuuden tukemiseksi ja yhteistyön tiivistäminen erityisesti julkishallinnon ja elinkeinoelämän välillä.

Kyberosaamisen parantamisella tavoitellaan kansalaisten kyberturvataitojen saattamista hyvälle tasolle ja suomalaisten kyberturvallisuuden huippuosaajien luomista. Tämä tarkoittaa kyberturvallisuuden ottamista mukaan eri kouluasteissa. Ohjelmassa esitetään toimenpiteitä myös kotimaisen kyberturvateollisuuden tukemiseksi. Kyberturvateollisuuden syntyminen edellyttää kehittämisohjelman muiden osatekijöiden toimivuutta, ja edistää toisaalta samanaikaisesti digitaalisen tietoyhteiskunnan kehittymistä. Yhteistyötä ehdotetaan tiivistettäväksi esimerkiksi tutkimus- ja kehittämistoiminnan saralla. Lisäksi ohjelma lisäisi suomalaisten aktiivista osallistumista ja vaikuttamista kansainvälisillä foorumeilla sekä tiiviimpää yhteistyötä kansainvälisten kyberturvallisuustoimijoiden kanssa. Ohjelmassa kiinnitetään huomiota myös viranomaisten kykyyn toimia tarkoituksenmukaisesti kyberturvallisuuden takaamiseksi. Tämä pitää sisällään viranomaisten varautumisen ja kyberturvallisuuden havainnointikyvyn kehittämisen edelleen.

Suomen kyberturvallisuusstrategia 2019 ja tuleva kyberturvallisuuden kehittämisohjelma osoittavat, että Suomessa on kysyntää asetuksella edistettäville tavoitteille. Asetuksessa kyberturvallisuusalan teollisuusteknologioiden, tutkimuksen ja innovoinnin edistämiseksi säädetyt tehtävät edistävät samalla kansallisen kyberturvallisuusstrategian ja tulevan kyberturvallisuuden kehittämisohjelman tavoitteita.

Liikenne- ja viestintäviraston Kyberturvallisuuskeskus hoitaa jo tällä hetkellä monia tehtäviä, jotka ovat vastaavanlaisia kuin asetuksessa kansallisille koordinointikeskuksille säädetyt tehtävät. Liikenne- ja viestintävirasto kerää jo nykyisin ennakointimielessä ja teknologisen asiantuntemuksen varmistamiseksi tietoa kyberturvallisuusalan teollisuudesta ja tutkimuksesta verkosto-, kokeilu- ja innovaatiotoiminnan avulla. Kyberturvallisuuskeskuksella on kokemusta tutkimus- ja kehitysrahoituksen kanavoinnista akatemia- ja yrityskentälle sekä asiantuntijaneuvonnasta tutkimushankkeissa. Kyberturvallisuuskeskus ylläpitää teknologista osaamista osallistumalla tietoturvallisuuden standardointiin muun muassa eurooppalaisen telealan standardisoimisjärjestön (European Telecommunications Standards Institute, ETSI) puitteissa. Lisäksi Kyberturvallisuuskeskus ylläpitää kriittisen infrastruktuurin kyberturvallisuuskyvykkyyksien tilannekuvaa.

Kyberturvallisuuskeskus käy aktiivista vuoropuhelua kansallisen tietoturvallisuusteollisuuden kanssa. Myös Kyberturvallisuuskeskuksen kansainväliset verkostot ja yhteydet eri valtioiden CERT-toimijoihin (Computer Emergency Response Team) sekä ENISA:an tukevat teknologisen asiantuntemuksen ylläpitoa.

Asetuksen mukaisena kansallisena koordinointikeskuksena toimiminen toisi Liikenne- ja viestintäviraston Kyberturvallisuuskeskukselle sen jo nykyisin hoitamien tehtävien lisäksi uusia tehtäviä, mistä johtuen nimeämisestä on tarpeen säätää lailla.

1. Ehdotukset ja niiden vaikutukset
   1. Keskeiset ehdotukset

Esityksellä pantaisiin täytäntöön jäsenvaltioille asetettu velvoite nimetä kansallinen koordinointikeskus. Kansallisen koordinointikeskuksen tehtävät sijoittuvat ministeriöiden arvion mukaan luontevimmin Liikenne- ja viestintäviraston Kyberturvallisuuskeskukseen Nimeäminen toteutettaisiin muuttamalla liikenne- ja viestintävirastosta annettua lakia ja sähköisen viestinnän palveluista annettua lakia. Liikenne- ja viestintävirastosta annetun lain 3 §:ssä säädetään Kyberturvallisuuskeskuksen tehtävistä. Myös sähköisen viestinnän palveluista annetussa laissa on säännöksiä Liikenne- ja viestintäviraston tehtävistä, ja sen 304 §:ssä säädetään viraston erityisistä tehtävistä. Velvollisuus toimia asetuksen mukaisena kansallisena koordinointikeskuksena lisättäisiin liikenne- ja viestintävirastosta annetun lain 3 §:n viraston kyberturvallisuuskeskuksen tehtäviin sekä sähköisen viestinnän palveluista annetun lain 304 §:n Liikenne- ja viestintäviraston erityisiin tehtäviin.

Asetuksessa säädettyjen tehtävien tarkoituksenmukainen hoitaminen edellyttää yhteistyötä eri toimijoiden välillä. Liikenne ja viestintäviraston Kyberturvallisuuskeskus voisi kansallisena koordinointikeskuksena toimiessaan hyödyntää käytännön toiminnassaan eri kansallisten toimijoiden osaamista. Näin saataisiin valjastettua Suomesta löytyvä osaaminen mahdollisimman tarkoituksenmukaisella ja tehokkaalla tavalla uusien yritysten syntymisen tukemiseksi ja kokonaisen tietoturvaklusterin rakentamiseksi.

* 1. Pääasialliset vaikutukset
     1. Taloudelliset vaikutukset

Kansallisen koordinointikeskuksen keskeisimpiin tehtäviin kuuluu pysyvien rakenteiden luominen yksityisen sektorin ja julkisen sektorin yhteistyölle. Pysyvillä rakenteilla varmistetaan vahvat yhteydet yritys- ja tutkimusmaailmaan ja edistetään suomalaisten toimijoiden osallistumista EU –tason kyberturvallisuushankkeisiin. Tutkimuksen edistämisen ohella tavoitellaan suomalaisia patentteja, osaamista suomalaisten start up –yritysten perustamisesta osaksi kyberturvallisuusekosysteemiä sekä suomalaisen vientiteollisuuden tukemista. Liikenne- ja viestintäviraston Kyberturvallisuuskeskukselle nimeämisen myötä tulevia uusia tehtäviä olisivat erityisesti kansallisen kyberturvallisuusyhteisön rakentamiseen ja Digitaalinen Eurooppa –ohjelmasta ja Horisontti Eurooppa –ohjelmasta kyberturvallisuuteen kohdennettavan rahoituksen kanavointiin liittyvät tehtävät.

EU:n kyberturvallisuusmarkkinoiden arvo on yli 130 miljardia euroa ja ne kasvavat 17 prosentin vuosivauhtia. Kyberturvallisuus on tärkeä osa tutkimuksen ja innovoinnin rahoitusta koskevaa EU:n puiteohjelmaa Horisontti 2020 ja sen seuraajaa, Horisontti Eurooppa –puiteohjelmaa, jonka budjetti on 95,5 miljardia euroa. EU myönsi Horisontti Eurooppa –puiteohjelman välityksellä toukokuussa 2020 noin 49 miljoona euroa kyberturvallisuuden ja yksityisyyden suojajärjestelmiin kohdistuvan innovoinnin edistämiseen. Digitaalinen Eurooppa –ohjelmassa vuosille 2021– 2027 EU on sitoutunut investoimaan 1,6 miljardia euroa kyberturvallisuusvalmiuksiin ja kyberturvallisuusinfrastruktuurien ja -välineiden laajaan käyttöönottoon EU:n laajuisesti julkishallintoja, yrityksiä ja yksityishenkilöitä varten. Digitaalinen Eurooppa –ohjelman kokonaisbudjetti on noin 7,6 miljardia euroa.

Liikenne- ja viestintäviraston Kyberturvallisuuskeskuksen nimeämisellä kansalliseksi koordinointikeskukseksi olisi vaikutuksia julkiseen talouteen. Kyberturvallisuuskeskuksen nimeämisestä kansalliseksi koordinointikeskukseksi aiheutuisi uusia määrärahatarpeita, joita ei voida kattaa Liikenne- ja viestintäviraston nykyisistä määrärahoista. Nykyiset määrärahat on mitoitettu Liikenne- ja viestintävirastolle tällä hetkellä säädettyihin tehtäviin, eikä asetuksesta seuraavien tehtävien hoitamiseen ole olemassa tarvittavia resursseja. Uusien asetuksesta seuraavien tehtävien hoitaminen nykyisillä resursseilla vaarantaisi myös Liikenne- ja viestintäviraston vastuulle nykytilanteessa säädettyjen tehtävien hoitamisen, kun niitä ei enää kyettäisi hoitamaan tehtävien edellyttämillä resursseilla.

Kansallinen koordinointikeskus saisi EU-rahoitusta. EU-rahoitus muodostaisi puolet (50 prosenttia) tarvittavasta rahoituksesta, eli EU:sta saatavan rahoituksen lisäksi tarvitaan vastaava määrä kansallista rahoitusta. Kansallinen koordinointikeskus saisi perustamista ja toimintaansa varten kahdelle ensimmäiselle vuodelle EU-rahoitusta enimmillään miljoona euroa. Lisäksi kansallinen koordinointikeskus saisi enimmillään miljoona euroa EU-rahoitusta jaettavaksi rahallisena tukena erityisesti pk-yrityksille kyberturvallisuusratkaisujen käyttöönottamiseksi. Ensimmäisen kahden vuoden jälkeen tehdään uusi työohjelma, jonka valmistelun yhteydessä komissiolla on teoriassa mahdollisuus muuttaa rahoitusosuuksia. Koska osaamiskeskus ja verkosto muodostavat pysyvän, asetukseen perustuvan rakenteen, on EU-rahoitusta odotettavissa myös tulevien työohjelmien aikana.

Tarvittavat määrärahat lisättäisiin talousarviossa Liikenne- ja viestintäviraston toimintamenoihin. Asetuksesta seuraavien tehtävien hoitamisen edellyttämä jatkuva vuosittainen rahoitustarve olisi miljoona euroa. Arvio perustuu Liikenne- ja viestintävirasto Traficomin näkemykseen asetuksesta seuraavien tehtävien hoitamisesta aiheutuvista kustannuksista sekä kokemukseen tutkimus- ja kehitystoiminnasta sekä kansainvälisistä hankkeista. EU-rahoituksen muodostaessa puolet tarvittavasta rahoituksesta, olisi kansallisen rahoituksen tarve 500.000 euroa.

* + 1. Vaikutukset viranomaisten toimintaan

Esityksessä ehdotettu Liikenne- ja viestintäviraston nimeäminen asetuksen mukaiseksi kansalliseksi koordinointikeskukseksi laajentaisi Liikenne- ja viestintäviraston tehtäviä. Tehtävät sijoittuisivat Liikenne ja viestintäviraston Kyberturvallisuuskeskukseen. Osa tehtävistä olisi kokonaan uusia ja osa sellaisia, joita vastaavia tehtäviä virastossa hoidetaan nykyisin.

Nykyisiä vastaavat tehtävät sekä uudet asetuksen mukaiset tehtävät lisäävät Kyberturvallisuuskeskuksen työmäärää. Työmäärään vaikuttaa erityisesti asetuksella perustettavan osaamiskeskuksen työohjelma, jonka sisällöstä ei vielä tässä vaiheessa asetuksen täytäntöönpanon valmistelua ole olemassa tarkkoja tietoja. Kyberturvallisuuskeskuksen uusia asetukseen perustuvia tehtäviä olisivat erityisesti kansallisen kyberturvallisuusyhteisön rakentaminen ja Digitaalinen Eurooppa –ohjelmasta ja Horisontti Eurooppa –ohjelmasta kyberturvallisuuteen kohdennettavan rahoituksen kanavointi.

Kansallisen koordinointikeskuksen toiminnan käynnistäminen Kyberturvallisuuskeskuksessa edellyttää asetuksessa säädettyjen tehtävien hoitamiseksi tarvittavien menettelytapojen kehittämistä ja sidosryhmäyhteistyötä. Kyberturvallisuuskeskus arvioi asetuksesta seuraavien tehtävien hoitamisen edellyttävän viiden henkilötyövuoden panosta. Tarvittavat viisi henkilötyövuotta jakautuisivat seuraavasti:

* kyberturvallisuusalan tutkimuksen ja innovoinnin, sekä teollisen, teknologisen ja tutkimuskapasiteetin, -valmiuksien ja –infrastruktuurin kehittäminen (1 htv),
* kyberturvallisuustuotteiden, -palveluiden ja –prosessien käyttöönoton ja markkinoille saattamisen tukeminen sekä kyberturvallisuuden loppukäyttäjäteollisuuden ja muiden loppukäyttäjien tukeminen viimeisimmän kehityksen mukaisten kyberturvallisuustuotteiden, -palveluiden ja –prosessien omaksumisessa ja integroimisessa (1 htv),
* kyberturvallisuusteollisuuden toimialan tukeminen kyberturvallisuutta koskevan huippuosaamisen, kapasiteetin ja kilpailukyvyn vahvistamiseksi sekä tuen ja teknisen avun antaminen kyberturvallisuusteollisuusalan start up-yrityksille, pk-yrityksille, mikroyrityksille, järjestöille, yksittäisille asiantuntijoille ja kansalaisteknologiahankkeille (2 htv), sekä
* strategiatehtävien hoitaminen, esimerkiksi synergioiden luominen kansallisten, alueellisten ja paikallisten toimien välillä (1 htv).
  + 1. Tietoyhteiskuntavaikutukset

Ehdotetun sääntelyn tavoitteena on edistää vahvaa eurooppalaista kyberturvallisuusekosysteemiä ja tuoda yhteen asiaankuuluvat sidosryhmät. Ehdotetulla sääntelyllä on myönteisiä vaikutuksia kattavan kansallisen kyberturvallisuusekosysteemin kehittämiselle. Uudet tehtävät vahvistaisivat Kyberturvallisuuskeskuksen roolia suomalaisen kyberturvallisuuteen perustuvan elinkeinotoiminnan tukemisessa. Kyberturvallisuuskeskus tukisi osaltaan uusien yritysten syntymistä ja kokonaisen tietoturvaklusterin rakentumista Suomeen.

Ehdotettu sääntely tukee myös tulevassa kyberturvallisuuden kehittämisohjelmasta annettavassa periaatepäätöksessä esitettyjä teemoja. Näitä teemoja on avattu tarkemmin esityksen nykytilaa käsittelevässä osiossa.

1. Muut toteuttamisvaihtoehdot
   1. Vaihtoehdot ja niiden vaikutukset

Kunkin jäsenvaltion on nimettävä yksi taho kansalliseksi koordinointikeskukseksi. Asetus kuitenkin jättää jäsenvaltioille kansallista liikkumavaraa kansallisten koordinointikeskusten nimeämisen suhteen.

Vaihtoehtoina Liikenne- ja viestintäviraston Kyberturvallisuuskeskuksen nimeämiselle asetuksessa tarkoitetuksi kansalliseksi koordinointikeskukseksi harkittiin Business Finlandin tai Teknologian tutkimuskeskus VTT Oy:n nimeämistä kyseiseen tehtävään. Business Finlandin ja Teknologian tutkimuskeskus VTT Oy:n vahvuuksiin lukeutuvat kokemus kansallisten ja kansainvälisten hankkeiden muodostamisesta, kokemus EU-rahoituksen jakamisesta sekä niiden yhteydet elinkeinoelämään.

Vaihtoehtoja pohdittaessa päädyttiin siihen, että Liikenne- ja viestintäviraston Kyberturvallisuuskeskuksella on parhaat edellytykset toimia asetuksen mukaisena kansallisena koordinointikeskuksena. Valinnan puolesta puhuvat kattavan kansallisen kyberturvallisuusekosysteemin kehittämistä edistävät synergiaedut, joita Liikenne- ja viestintäviraston Kyberturvallisuuskeskuksella on sen nykyiset tehtävät huomioon ottaen esillä olleista nimeämisvaihtoehdoista eniten. Uudet tehtävät vahvistaisivat entisestään Kyberturvallisuuskeskuksen roolia suomalaisen kyberturvallisuuteen perustuvan elinkeinotoiminnan tukemisessa. Lisäksi Kyberturvallisuuskeskuksen valinta edistäisi kokonaisen tietoturvaklusterin rakentumista Suomeen ja auttaisi synnyttämään markkinoille uusia kyberturvallisuuteen toimintansa perustavia yrityksiä.

* 1. Muiden jäsenvaltioiden suunnittelemat tai toteuttamat keinot

Kattavia tietoja muiden EU-jäsenvaltioiden suunnitelmista kansallisen koordinointikeskusten nimeämisen osalta ei toistaiseksi ole saatavilla. Alustavia näkemyksiä kansallisen koordinointikeskusten kansallisesta nimeämisestä on kuitenkin vaihdettu kahdenvälisissä tapaamisissa, komission järjestämissä ja tukemissa tilaisuuksissa sekä huhtikuussa 2021 kokoontuneen osaamiskeskuksen varjojohtokunnan kokouksessa. Tapaamisten perusteella muodostuneen käsitykseen mukaan myös monissa muissa jäsenvaltioissa on tehty suunnitelmia kansallisten kyberturvallisuuskeskusten nimeämisestä kansallisiksi koordinointikeskuksiksi.

1. Lausuntopalaute

Täydennetään lausuntokierroksen jälkeen.

1. Säännöskohtaiset perustelut

**Laki liikenne- ja viestintävirastosta**

**3 §.** *Viraston kyberturvallisuuskeskuksen tehtävät.* Pykälän 1 momenttia ehdotetaan täydennettäväksi. Liikenne- ja viestintäviraston kyberturvallisuuskeskuksen tehtäviin ehdotetaan lisättäväksi velvollisuus toimia kansallisena koordinointikeskuksena. Velvollisuus toimia asetuksen mukaisena kansallisena koordinointikeskuksena lisättäisiin momenttiin.

Ehdotetun muutoksen mukaan Liikenne- ja viestintäviraston Kyberturvallisuuskeskuksen tehtävänä olisi toimia Euroopan unionissa annetun Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetun asetuksen (EU) xxxxx mukaisena kansallisena koordinointikeskuksena. Liikenne- ja viestintäviraston Kyberturvallisuuskeskus toimisi kansallisena yhteyspisteenä, joka hoitaisi kansallisille koordinointikeskuksille säädettyjä tehtäviä ja tarjoaisi asiantuntemustaan asetuksella perustettavan osaamiskeskuksen ja osaamisyhteisön käyttöön.

Kyseessä on EU:n asetus, joka on suoraan sovellettavaa oikeutta. Perustuslain 2 §:n 3 momentin nojalla julkisen vallan käytön tulee perustua lakiin, joten tehtävän osoittamisesta Liikenne- ja viestintäviraston Kyberturvallisuuskeskukselle tulee säätää kansallisesti.

**Laki sähköisen viestinnän palveluista**

**304 §.** *Liikenne- ja viestintäviraston erityiset tehtävät.* Pykälään ehdotetaan lisättäväksi uusi 18 kohta. Liikenne- ja viestintäviraston erityisiin tehtäviin ehdotetaan lisättäväksi velvollisuus toimia kansallisena koordinointikeskuksena. Velvollisuus toimia asetuksen mukaisena kansallisena koordinointikeskuksena lisättäisiin pykälään.

Ehdotetun 18 kohdan mukaan Liikenne- ja viestintäviraston tehtävänä olisi toimia Euroopan unionissa annetun Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetun asetuksen (EU) xxxxx 7 artiklan mukaisia tehtäviä hoitavana kansallisena koordinointikeskuksena. Liikenne- ja viestintäviraston tehtävät tulevat suoraan kyseisestä asetuksesta ja sen 7 artiklasta. Tehtäviin kuuluisi esimerkiksi Digitaalinen Eurooppa- ja Horisontti Eurooppa –ohjelmista kyberturvallisuuteen kohdennettavan rahoituksen kanavointi ja Suomeen sijoittautuneiden toimijoiden arvioiminen niiden ilmaistessa halunsa liittyä osaamisyhteisöön. Liikenne- ja viestintävirasto kannustaisi kansallisen tason toimijoita osallistumaan perustettavan osaamisyhteisön työhön, edistäisi kyberturvallisuuteen perustuvan yhteistyön tiivistämistä julkishallinnon, elinkeinoelämän ja tutkimusmaailman välillä sekä toimisi yhteistyössä kansallisten viranomaisten kanssa kyberturvallisuuden koulutusohjelmien edistämisessä ja levittämisessä. Uusilla tehtävillä edistettäisiin kyberturvallisuusalan toimijoiden välisiä synergioita ja suomalaisen kyberturvallisuusekosysteemin kehittymistä.

Ehdotettu 18 kohta täydentää liikenne- ja viestintävirastosta annetun lain 3 §:ä viraston kyberturvallisuuskeskuksen tehtävistä, joihin ehdotetaan lisättäväksi asetuksen mukaisena kansallisena koordinointikeskuksena toimiminen.

Koska kyseessä on EU:n asetus, joka on suoraan sovellettavaa oikeutta, ei asetukseen perustuvia tehtäviä lueteltaisi pykälässä. Tehtävä on uusi. Perustuslain 2 §:n 3 momentin nojalla julkisen vallan käytön tulee perustua lakiin, joten tehtävän osoittamisesta Liikenne- ja viestintävirastolle tulee säätää kansallisesti.

1. Lakia alemman asteinen sääntely
2. Voimaantulo

Asetuksessa säädetään, että jäsenvaltioiden on nimettävä kansalliset koordinointikeskukset kuuden kuukauden kuluessa asetuksen voimaantulosta. Asetuksen on tarkoitus tulla voimaan 15.6.2021.

Ehdotetaan, että laki tulee voimaan viimeistään 15.12.2021.

1. Toimeenpano ja seuranta

Asetuksessa säädetään osaamiskeskuksen johtokunnasta, jonka tehtäviin kuuluu esimerkiksi työohjelman täytäntöönpanon seuranta. Johtokuntaan on nimetty jäsen liikenne- ja viestintäministeriöstä ja varajäsen työ- ja elinkeinoministeriöstä.

Asetuksen seurannasta, arvioinneista ja uudelleentarkastelusta säädetään 38 artiklassa. Osaamiskeskuksen on varmistettava, että sen toimia, myös kansallisten koordinointikeskusten ja verkoston kautta hallinnoituja toimia, seurataan jatkuvasti ja järjestelmällisesti. Asetuksesta seuraa, että niitä arvioidaan määräajoin. Osaamiskeskuksen on varmistettava, että työohjelman toteuttamisessa ja tulosten seurannassa käytettävät tiedot kerätään tehokkaasti, tuloksellisesti ja oikea-aikaisesti. Sen on lisäksi asetettava EU:n varojen saajille ja jäsenvaltioille oikeasuhteiset raportointivaatimukset. Arvioinnin päätelmät julkistetaan.

Komissio valmistelee täytäntöönpanokertomuksen osaamiskeskuksen toimista heti kun asetuksen täytäntöönpanosta on saatavilla riittävästi tietoa. Komissio toimittaa kyseisen täytäntöönpanokertomuksen Euroopan parlamentille ja neuvostolle viimeistään 30.6.2024. Kertomuksen laatimista varten toimitetaan tarvittavat tiedot osaamiskeskuksen ja jäsenvaltioiden toimesta.

1. Suhde muihin esityksiin
   1. Esityksen riippuvuus muista esityksistä
   2. Suhde talousarvioesitykseen

Esitys liittyy esitykseen valtion vuoden 2022 talousarvioksi ja on tarkoitettu käsiteltäväksi sen yhteydessä.

Liikenne- ja viestintävirastolle asetuksesta seuraavien tehtävien hoitaminen edellyttää riittävää resursointia, jotta taustalla olevien Horisontti Eurooppa –ohjelman ja Digitaalinen Eurooppa -ohjelman rahoituspotentiaali saadaan hyödynnettyä tehokkaasti. Liikenne- ja viestintäviraston Kyberturvallisuuskeskuksen toiminnassa kansallisena koordinointikeskuksena on kyse EU:n asetuksesta seuraavasta velvoitteesta, jonka hoitaminen edellyttää lisäystä Liikenne- ja viestintäviraston määrärahoihin. Säädettyjen tehtävien hoitamisesta seuraava jatkuva vuosittainen rahoitustarve olisi noin miljoona euroa. Henkilöstökulujen osuus vuosittaisesta kokonaisrahoitustarpeesta olisi 650.000 euroa ja matkakulujen sekä muiden kansallisen koordinointikeskuksen toiminnalle välttämättömien kulujen osuus 350.000 euroa. Arvio rahoitustarpeesta perustuu asetuksesta seuraavien tehtävien hoitamisesta aiheutuviin kustannuksiin sekä Liikenne- ja viestintäviraston kokemukseen tutkimus- ja kehitystoiminnan sekä kansainvälisten hankkeiden kustannuksista.

Koska kansalliset koordinointikeskukset voivat saada EU:sta rahoitusta 50 prosenttia, olisi tarvittavan kansallisen rahoituksen määrä 500.000 euroa.

1. Suhde perustuslakiin ja säätämisjärjestys

Perustuslain 2 §:n 3 momentissa asetetaan julkisen vallan lakisidonnaisuus ja lainalaisuus. Sen mukaan julkisen vallan käytön tulee perustua lakiin. Kaikessa julkisessa toiminnassa on noudatettava tarkoin lakia. Perustuslain 119 §:ssä säädetään valtionhallinnosta. Valtionhallinnon toimielinten yleisistä perusteista on säädettävä lailla, jos niiden tehtäviin kuuluu julkisen vallan käyttöä.

Koska viranomaisten toimivallasta tulee säätää laissa (esim. PeVL 72/2014 vp), ehdotetaan Liikenne- ja viestintäviraston Kyberturvallisuuskeskuksen nimeäminen kansalliseksi koordinointikeskukseksi lisättäväksi liikenne- ja viestintävirastosta annetun lain 3 §:n 1 momenttiin. Lisäksi ehdotetaan Liikenne- ja viestintävirastolle asetettavat uudet tehtävät toimia asetuksen edellyttämänä kansallisena koordinointikeskuksena lisättäväksi sähköisen viestinnän palveluista annetun lain 304 §:n 1 momenttiin uutena 18 kohtana. Koska kyseessä on EU:n asetus, joka on jäsenvaltioissa suoraan sovellettavaa oikeutta, ei Liikenne- ja viestintävirastolle asetuksessa säädettyjä tehtäviä lueteltaisi pykälässä. Tämä vastaa aiempaa käytäntöä ja on linjassa muiden Liikenne- ja viestintävirastolle säädettyjen erityisten tehtävien kanssa.

Edellä mainituilla perusteilla lakiehdotukset voidaan käsitellä tavallisessa lainsäätämisjärjestyksessä.

*Ponsi*

*Koska Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetussa asetuksessa on säännöksiä, joita ehdotetaan pantavaksi täytäntöön lailla, annetaan eduskunnan hyväksyttäväksi seuraavat lakiehdotukset:*

Lakiehdotukset

Laki

Liikenne- ja viestintävirastosta annetun lain 3 §:n muuttamisesta

Eduskunnan päätöksen mukaisesti

*muutetaan* Liikenne- ja viestintävirastosta annetun lain (935/2018)3 §:n 1 momenttia, seuraavasti:

3 §

*Viraston kyberturvallisuuskeskuksen tehtävät*

Liikenne- ja viestintäviraston kyberturvallisuuskeskus, jäljempänä Kyberturvallisuuskeskus, tukee, ohjaa ja valvoo tietoturvallisuutta ja yksityisyyden suojan toteutumista sähköisessä viestinnässä. Se ylläpitää kansallisen kyberturvallisuuden tilannekuvaa. Kyberturvallisuuskeskuksen toiminta edistää ja varmistaa tietojärjestelmien ja tietoliikennejärjestelyiden tietoturvallisuutta. Kyberturvallisuuskeskus toimii julkisesti säännellyn satelliittipalvelun vastuuviranomaisena ja Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetun Euroopan parlamentin ja neuvoston asetuksen (EU) 2021/XXX mukaisena kansallisena koordinaatiokeskuksena. Lisäksi Kyberturvallisuuskeskus huolehtii viestintätoimialan varautumisesta normaaliolojen häiriötilanteisiin ja poikkeusoloihin, edistää ja valvoo sähköisen viestinnän toimintavarmuutta sekä tukee toimialallaan yhteiskunnan yleistä varautumista normaaliolojen häiriötilanteisiin ja poikkeusoloihin.

———

Tämä laki tulee voimaan päivänä kuuta 20 .

—————

Laki

sähköisen viestinnän palveluista annetun lain 304 §:n muuttamisesta

Eduskunnan päätöksen mukaisesti

*lisätään* sähköisen viestinnän palveluista annettuun lakiin (917/2014) 304 §:n 1 momenttiin, sellaisena kuin se on osaksi laeissa 1003/2018, 350/2019 ja 1207/2020 uusi 18 kohta, seuraavasti:

304 §

*Liikenne- ja viestintäviraston erityiset tehtävät*

Sen lisäksi, mitä muualla tässä laissa säädetään, Liikenne- ja viestintäviraston tehtävänä on:

-------

18) toimia Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetun Euroopan parlamentin ja neuvoston asetuksen (EU) 2021/XXX 7 artiklan mukaisia tehtäviä hoitavana kansallisena koordinaatiokeskuksena.

———

Tämä laki tulee voimaan päivänä kuuta 20 .

—————

Helsingissä x.x.20xx

Pääministeri

Sanna Marin

Liikenne- ja viestintäministeri Timo Harakka

Rinnakkaistekstit

Laki

Liikenne- ja viestintävirastosta annetun lain 3 §:n muuttamisesta

Eduskunnan päätöksen mukaisesti

*muutetaan* Liikenne- ja viestintävirastosta annetun lain (935/2018)3 §:n 1 momenttia, seuraavasti:

| *Voimassa oleva laki* | *Ehdotus* |
| --- | --- |
| 3 §  *Viraston kyberturvallisuuskeskuksen tehtävät*  Liikenne- ja viestintäviraston kyberturvallisuuskeskus, jäljempänä Kyberturvallisuuskeskus, tukee, ohjaa ja valvoo tietoturvallisuutta ja yksityisyyden suojan toteutumista sähköisessä viestinnässä. Se ylläpitää kansallisen kyberturvallisuuden tilannekuvaa. Kyberturvallisuuskeskuksen toiminta edistää ja varmistaa tietojärjestelmien ja tietoliikennejärjestelyiden tietoturvallisuutta. Kyberturvallisuuskeskus toimii julkisesti säännellyn satelliittipalvelun vastuuviranomaisena. Lisäksi Kyberturvallisuuskeskus huolehtii viestintätoimialan varautumisesta normaaliolojen häiriötilanteisiin ja poikkeusoloihin, edistää ja valvoo sähköisen viestinnän toimintavarmuutta sekä tukee toimialallaan yhteiskunnan yleistä varautumista normaaliolojen häiriötilanteisiin ja poikkeusoloihin.  ——— | 3 §  *Viraston kyberturvallisuuskeskuksen tehtävät*  Liikenne- ja viestintäviraston kyberturvallisuuskeskus, jäljempänä Kyberturvallisuuskeskus, tukee, ohjaa ja valvoo tietoturvallisuutta ja yksityisyyden suojan toteutumista sähköisessä viestinnässä. Se ylläpitää kansallisen kyberturvallisuuden tilannekuvaa. Kyberturvallisuuskeskuksen toiminta edistää ja varmistaa tietojärjestelmien ja tietoliikennejärjestelyiden tietoturvallisuutta. Kyberturvallisuuskeskus toimii julkisesti säännellyn satelliittipalvelun vastuuviranomaisena *ja Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetun Euroopan parlamentin ja neuvoston asetuksen (EU) 2021/XXX mukaisena kansallisena koordinaatiokeskuksena.* Lisäksi Kyberturvallisuuskeskus huolehtii viestintätoimialan varautumisesta normaaliolojen häiriötilanteisiin ja poikkeusoloihin, edistää ja valvoo sähköisen viestinnän toimintavarmuutta sekä tukee toimialallaan yhteiskunnan yleistä varautumista normaaliolojen häiriötilanteisiin ja poikkeusoloihin.  ———  \_\_\_\_\_\_  Tämä laki tulee voimaan päivänä kuuta 20 . |

Laki

sähköisen viestinnän palveluista annetun lain 304 §:n muuttamisesta

Eduskunnan päätöksen mukaisesti

*lisätään* sähköisen viestinnän palveluista annettuun lakiin (917/2014) 304 §:n 1 momenttiin, sellaisena kuin se on osaksi laeissa 1003/2018, 350/2019 ja 1207/2020 uusi 18 kohta, seuraavasti:

| *Voimassa oleva laki* | *Ehdotus* |
| --- | --- |
| 304 §  *Liikenne- ja viestintäviraston erityiset tehtävät*  Sen lisäksi, mitä muualla tässä laissa säädetään, Liikenne- ja viestintäviraston tehtävänä on:  *(uusi)* | 304 §  *Liikenne- ja viestintäviraston erityiset tehtävät*  Sen lisäksi, mitä muualla tässä laissa säädetään, Liikenne- ja viestintäviraston tehtävänä on:  -------  *18) toimia Euroopan kyberturvallisuuden teollisuus-, teknologia- ja tutkimusosaamiskeskuksesta ja kansallisten koordinointikeskusten verkoston perustamisesta annetun Euroopan parlamentin ja neuvoston asetuksen (EU) 2021/XXX 7 artiklan mukaisia tehtäviä hoitavana kansallisena koordinaatiokeskuksena.*  ———  Tämä laki tulee voimaan päivänä kuuta 20 |